Н А Р Е Д Б А 
ЗА ПРИЛОЖЕНИЕ НА ЗАКОНА ЗА ВЪВЕЖДАНЕ НА ЕВРОТО В РЕПУБЛИКА  БЪЛГАРИЯ  НА ТЕРИТОРИЯТА НА ОБЩИНА ЛЪКИ 
Глава първа. 
ОБЩИ ПОЛОЖЕНИЯ 
Раздел I. 
Предмет, цел и основни положения 
Предмет 
Чл. 1. Тази наредба осигурява прилагането на съответните актове на Европейския съюз и Република България, като определя необходимите мерки на местно ниво за въвеждане на еврото в Република България. 
Цел
Чл. 2. Целта на наредбата е да допълни и улесни въвеждането на еврото в Република България на местно ниво и да повиши прозрачността и информираността за процеса на въвеждане на еврото на територията на общината в съответствие с пряко приложимото право на Европейския съюз. 
Дата на въвеждане на еврото в Република България 
Чл. 3. Дата на въвеждане на еврото в Република България е датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз, наричано понататък „Решение за приемане на еврото“, и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз. 
Официална парична единица 
Чл. 4. В съответствие с чл. 2 от Регламент (ЕО) № 974/98 на Съвета от 3 май 1998 г. относно въвеждането на еврото, наричан по-нататък „Регламент (ЕО) № 974/98“, считано от датата на въвеждане на еврото в Република България, официалната валута, с която оперира Община Лъки е еврото. Паричната единица е едно евро. Едно евро се разделя на сто цента. 
Официален валутен курс 
Чл. 5. Официалният валутен курс на лева към еврото е неотменимо фиксираният валутен курс на лева към еврото, определен в Регламент на Съвета, приет в съответствие с чл. 140, параграф 3 от Договора за функционирането на Европейския съюз. 
Раздел II. 
Основни принципи и правила 
Принципи 
Чл. 6. В процеса на въвеждане на еврото в Република България се прилагат принципът на защита на потребителите, принципът на информираност, принципът на ефективност и икономичност, принципът на прозрачност и принципът на приемственост и автоматично превалутиране на суми от левове в евро. 
Принцип на защита на потребителите 
Чл. 7. (1) Превалутирането на цените и другите стойности от левове в евро не може да води до поставяне на потребителите във финансово по-неблагоприятно положение, отколкото биха били, ако еврото не е въведено като парична единица на Република България, в съответствие с приложимите актове на Европейския съюз в областта на защитата на потребителите. 
(2) Въвеждането на еврото не може да води до увеличение на цените на таксите и услугите, освен когато това е обосновано от обективни икономически фактори. 
Принцип на информираност 
Чл. 8. На потребителите се предоставя ясна, точна и своевременна информация за принципите, правилата и процедурите за въвеждане на еврото като парична единица на Република България, включително реда и правилата за обмяната на левове в евро, превалутирането от левове в евро и представянето на цените на такси и услуги, и на други стойности в евро. 
Принцип на ефективност и икономичност 
Чл. 9. (1) Въвеждането на еврото като парична единица на Република България и всички произтичащи от това процедури и дейности се извършват по най-ефективен и целесъобразен начин, в съответствие с приложимите актове на Европейския съюз в областта на защита на потребителите, като разходите за лицата не се компенсират с публични средства. 
(2) Изискванията за одобрение от Общинския съвет не се прилагат, когато измененията в наредби, правила, процедури и други вътрешни актове или договори, свързани с извършване на дейност или предоставяне на услуги, се налагат от въвеждането на еврото в страната и са свързани само с превалутиране на стойности от левове в евро. 
Принцип на прозрачност 
Чл. 10. Процесът по въвеждането на еврото като парична единица на Република България следва да бъде извършен по прозрачен начин, като отговорните органи и лица предоставят публично своевременна, подробна, ясна, точна и разбираема информация. 
Принцип на приемственост и автоматично превалутиране на суми от левове в евро 
Чл. 11. (1) В съответствие с Регламент (ЕО) № 974/98 и другото пряко приложимо право на Европейския съюз въвеждането на еврото не засяга действието на съществуващите правни инструменти с позовавания на лева или с препратки към лева. 
(2) В съответствие с чл. 6 - 9 от Регламент (ЕО) № 974/98 стойностите, посочени в левове в съществуващите правни инструменти, се считат за стойности в евро при прилагане на официалния валутен курс и правилата за превалутиране по чл. 12 от ЗВЕРБ и съответно за закръгляване по чл. 13 от ЗВЕРБ или по специалните правила за закръгляване, предвидени в тази наредба. 
(3) В съответствие с чл. 3 от Регламент (ЕО) № 1103/97 на Съвета от 17 юни 1997 г. относно определени разпоредби, отнасящи се до въвеждането на еврото, наричан по-нататък „Регламент (ЕО) № 1103/97“, въвеждането на еврото няма за последица промяна на никой от сроковете в правен инструмент или освобождаване от задължение или изпълнение съгласно който и да е правен инструмент, нито дава право на страна едностранно да измени или прекрати такъв инструмент. Тази алинея се прилага, без да се засяга договореното между страните. 
(4) В съответствие с чл. 6, параграф 2 от Регламент (ЕО) 974/98 позоваванията в правните инструменти на лева без посочване на стойността се считат за позовавания на еврото. 
Правило за превалутиране от левове в евро 
Чл. 12. (1) В съответствие с чл. 4 от Регламент (ЕО) № 1103/97 превалутирането от левове в евро се извършва, като числовата стойност в левове се раздели на пълната числова стойност на официалния валутен курс, изразен с шест цифри с всичките пет знака след десетичната запетая. 
(2) Официалният валутен курс не се закръглява или съкращава при извършването на превалутирането. 
Правило за закръгляване 
Чл. 13. (1) В съответствие с чл. 4 и 5 от Регламент (ЕО) 1103/97 след превалутиране съгласно чл. 12 получената сума се закръглява до втория знак след десетичната запетая на базата на третия знак след десетичната запетая в съответствие със следното математическо правило за закръгляване: 
1. когато третият знак след десетичната запетая е по-малък от пет, вторият знак след десетичната запетая остава непроменен; 
2. когато третият знак след десетичната запетая е равен на или по-голям от пет, вторият знак след десетичната запетая се увеличава с една единица. 
(2) Изключение от правилото по ал. 1 относно знака след десетичната запетая, на базата на който се извършва закръгляването, се допуска само когато ЗВЕРБ или друг закон или правен акт на Европейския съюз предвиждат закръгляването да се извършва до знак след десетичната запетая, различен от посочения в ал. 1. 
Раздел III. 
Достъп до информация 
Право на информация 
         Чл. 14. (1) В период от една година от датата на въвеждане на еврото в Република България всяко лице има право да получи информация относно паричните стойности в левове на негови имуществени права и задължения към датата на превалутиране. 
(2) Лицата, извършили превалутиране по реда на този закон, предоставят безплатно информацията по ал. 1 в 7-дневен срок от поискването. 
Глава втора. 
ПРАВИЛА ЗА ОБОЗНАЧАВАНЕ И ПЕРИОД НА ДВОЙНО ОБРАЩЕНИЕ. РАЗПРОСТРАНЕНИЕ И ОБМЯНА НА ЕВРОБАНКНОТИ И ЕВРОМОНЕТИ 
Раздел I. 
Двойно обозначаване на цените на таксите и услугите 
Задължение и период за двойно обозначаване на цените на таксите и услугите 
Чл. 15. (1) Цените на всички такси и услуги, които се предлагат на потребители, се обозначават в евро и в левове за посочения в ал. 2 период, като за цените в евро се прилагат правилата за превалутиране по чл. 12 и съответно за закръгляване по чл. 13 или по специалните правила за закръгляване, предвидени в тази наредба. 
(2) Периодът на двойно обозначаване на цените на таксите и услугите в евро и в левове започва един месец след датата на влизане в сила на Решението за приемането на еврото и приключва 12 месеца след датата на въвеждане на еврото в Република България. 
Обозначаване на цените на таксите и услугите 
Чл. 16. (1) При двойното обозначаване на цените на таксите и услугите цените в евро и в левове се поставят в непосредствена близост, изписват се ясно, четливо, недвусмислено и лесно разбираемо, с еднакъв размер на шрифта, по начин, който не въвежда потребителите в заблуждение. 
(2) Двете цени са придружени с изписване на съответната валута, отличителен знак или съкращение, позволяващи лесното им разпознаване. 
Раздел II. 
Период на двойно обращение на лева и еврото 
Чл. 17. В съответствие с чл. 15 от Регламент (ЕО) № 974/98 от датата на въвеждане на еврото в Република България за период от един месец банкнотите и монетите в левове продължават да бъдат законно платежно средство на касите и по сметките на Община Лъки (период на двойно обращение на лева и еврото). 
Правила в периода на двойно обращение 
Чл. 18. В периода на двойно обращение при получено плащане в брой в левове или в евро на касата на Община Лъки, касиерът връща остатъка изцяло в евро. Когато касиерът няма достатъчна моментна наличност да върне остатъка изцяло в евро, връща остатъка изцяло в левове. 
Глава трета. 
ПРЕВАЛУТИРАНЕ 
Раздел I. 
Общи правила при превалутиране 
Превалутиране на цените на такси и услуги 
Чл. 19. (1) В съответствие с чл. 4 и 5 от Регламент (ЕО) № 1103/97 превалутирането на цените на таксите и услугите от левове в евро се извършва при прилагане на правилата за превалутиране по чл. 12 и за закръгляване по чл. 13. 
(2) Цената за единица мярка на такси и услуги в левове, изразена с повече от два знака след десетичната запетая, може да се изразява със същия брой знаци след превалутиране по чл. 12 в евро при съответното прилагане на чл. 13, ал. 1. 
Превалутиране на публични задължения 
Чл. 20. (1) Всички неплатени публични задължения и недължимо платени или събрани преди въвеждането на еврото суми по публични задължения се превалутират в евро към датата на въвеждане на еврото в Република България съгласно правилата за превалутиране по чл. 12 и за закръгляване по чл. 13. 
(2) Всяко вземане и всяко задължение, установявано и събирано от Националната агенция за приходите, включително предадените и за принудително събиране задължения, чийто размер възлиза на една стотинка към последния ден преди деня на въвеждане на еврото, не се превалутира в деня на въвеждане на еврото съгласно чл. 12 и 13 и се счита за отписано. 
Раздел II. 
Специални правила 
Възнаграждения, обезщетения, парични и социални помощи и пенсии 
Чл. 21. (1) Считано от датата на въвеждане на еврото в Република България възнагражденията за положен труд, обезщетенията, паричните и социалните помощи и пенсиите по част първа от Кодекса за социално осигуряване се изплащат в евро и се преизчисляват съгласно чл. 12. В изключение от правилото на чл. 13, ако третият знак след десетичната запетая е по-голям от нула, вторият знак след десетичната запетая се увеличава с една единица. 
(2) Алинея 1 се прилага и спрямо възнагражденията за положен труд, обезщетенията, паричните и социалните помощи и пенсиите по част първа от Кодекса за социално осигуряване, 
които са определени в левове, но не са изплатени до датата на въвеждане на еврото в Република България. 
Глава четвърта 
 АДАПТИРАНЕ НА ИНФОРМАЦИОННИ СИСТЕМИ ЗА РАБОТА С ЕВРО. РЕГИСТРИ, СЧЕТОВОДНИ И БЮДЖЕТНИ ДОКУМЕНТИ, ДОКУМЕНТИ ВЪВ ВРЪЗКА СЪС ЗАДЪЛЖЕНИЯ ЗА ДАНЪЦИ, ТАКСИ И ЗАДЪЛЖИТЕЛНИ ОСИГУРИТЕЛНИ ВНОСКИ. ПЛАЩАНЕ И СЪБИРАНЕ НА ПУБЛИЧНИ ВЗЕМАНИЯ. 
Раздел I. 
Адаптиране на информационните системи и регистрите в Община Лъки за работа с еврото 
Адаптиране на информационните системи 
Чл. 22. (1) В тримесечен срок преди датата на въвеждане на еврото в Република България административните органи, лицата, осъществяващи публични функции, и организациите, предоставящи обществени услуги на територията на Община Лъки, привеждат информационните си системи, обработващи финансова информация, в съответствие с изискванията на този закон и на Закона за електронното управление. 
(2) Промени в Системата за електронни бюджетни разплащания във връзка с въвеждането на еврото се извършват в срок до един месец преди датата на въвеждане на еврото в Република България, като чл. 58б, ал. 2 от Закона за електронното управление не се прилага. Министърът на електронното управление може да изисква информация за естеството и характера на промените, както и да дава препоръки и указания. 
(3)  Министърът на електронното управление издава методически указания на лицата по ал. 1 относно адаптирането на информационните системи, обработващи финансова информация, във връзка с въвеждането на еврото в Република България. 
Автоматично превалутиране и адаптиране на регистрите 
Чл. 23. (1) На датата на въвеждане на еврото в Република България административните органи, лицата осъществяващи публични функции, и организациите, предоставящи обществени услуги на територията на Община Лъки, превалутират автоматично от левове в евро стойностите в поддържаните от тях регистри чрез прилагане на правилата за превалутиране по чл. 12 и за закръгляване по чл. 13, освен ако в този закон не е предвидено друго. 
(2) Изискването на ал. 1 не се прилага по отношение на стойностите в левове, които се съдържат във финансовите и други отчети или справки, оповестени в регистрите. 
Раздел II. 
Счетоводни документи 
Счетоводно отчитане и съставяне на счетоводните операции 
Чл. 24. (1) На датата на въвеждане на еврото в Република България салдата по счетоводните сметки в левове в Община Лъки се преизчисляват в евро в съответствие с правилата за превалутиране по чл. 12 и за закръгляване по чл. 13. 
(2)  Стойността на всеки отделен наличен актив или пасив се преизчислява от левове в евро в съответствие с правилата по чл. 12 и се закръглява по чл. 13, с изключение на позициите на възнагражденията за положен труд, паричните и социалните помощи, както и пенсиите по част първа от Кодекса за социално осигуряване, които се превалутират по реда на чл. 21. 
(3) Когато актив и пасив се отчитат в счетоводните книги и регистри и количествено, преизчислението се извършва, като се изчисли стойността за една мерна единица по правилата на чл. 12 и 13 и така определената единична стойност се умножи по съответното количество. За целите на аналитичното счетоводно отчитане стойността за една мерна единица в левове, изразена с повече от два знака след десетичната запетая, може да се изрази със същия брой знаци след десетичната запетая след превалутиране по чл. 12 в евро при съответно прилагане на чл. 13, ал. 1. 
(4) Курсовите разлики, възникнали в резултат от преизчисляването по ал. 2 и 3, се отчитат като текущи счетоводни приходи и разходи и се признават за данъчни цели в годината на счетоводното им отчитане. 
(5) Когато салдата по счетоводните сметки, отчитащи собствения капитал, се отчитат и количествено преизчислението се извършва, като се изчисли стойността за една мерна единица по правилата на чл. 12 и 13 и така определената единична стойност се умножи по съответното количество. 
(6) Всички възникнали разлики от преизчисляването на капитала се отчитат в собствения капитал. 
(7) От датата на въвеждане на еврото в Република България текущото счетоводно документиране и отчитане се извършва в евро и годишните финансови отчети се съставят в хиляди евро, като данните за предходния отчетен период се преизчисляват в хиляди евро в съответствие с правилата на чл. 12 и 13, с цел осигуряване на съпоставимост между текущ и предходен период. 
(8) Годишните финансови отчети се изготвят в паричната единица, която е официална парична единица на Република България в края на отчетния период, като съпоставимите данни за предходния отчетен период следва да са в същата парична единица. 
(9) Алинеи 1 - 8 се прилагат съответно и при изготвянето на междинни финансови отчети, други отчети и справки за специфични цели, когато такива се изискват съгласно българското законодателство или пряко приложимото право на Европейския съюз. 
Раздел III. 
Бюджетни документи 
Актуализирана средносрочна бюджетна прогноза и консолидирана фискална програма в Община Лъки 
Чл. 25. (1) Разпоредбите на чл. 11 - 13 се прилагат съответно и за параметрите и допусканията, включени в актуализираната средносрочна бюджетна прогноза, както и за консолидираната фискална програма. 
(2) Разпоредбите на чл. 24 се прилагат съответно и при изпълнението и отчитането на включените в консолидираната фискална програма бюджети, сметки за средствата от Европейския съюз и сметки за чужди средства съгласно Закона за публичните финанси. 
Раздел IV. 
Документи във връзка със задължения за данъци, такси и задължителни осигурителни вноски 
Данъчни, осигурителни и декларации в областта на хазарта, такси, актове, съобщения и други документи 
Чл. 26. (1) Паричните стойности в данъчните декларации и декларациите за задължителни осигурителни вноски и другите документи, които се подават за изтекъл данъчен/осигурителен период, се посочват в паричната единица, която е била официална парична единица на Република България в края на данъчния/осигурителния период, за който се подава декларацията или документът. Когато периодът, за който се подава декларацията или документът, приключва във/включва периода на двойно обращение на левове и евро, паричните стойности в данъчната/осигурителната декларация или в документа се посочват в евро. Паричните стойности в данъчните декларации, които се подават за бъдещ данъчен период, се посочват в паричната единица, която е официална парична единица на Република България в момента на тяхното подаване. 
(2) В съобщенията за задълженията за данък

 HYPERLINK "https://e-ciela.net/specializirani-produkti/38-siela-schetovodstvo.html?utm_source=lex.bg&utm_medium=laws&utm_campaign=lex_context&utm_id=1" \h  върху недвижимите имоти и за таксата за битови отпадъци, изпратени на задължените лица след датата на въвеждане на еврото в Република България, паричните стойности се посочват в евро. 
(3) Паричните стойности в декларациите по Закона за хазарта, които се подават за изтекъл период, се посочват в паричната единица, която е била официална парична единица на Република България в края на периода, за който се подава декларацията. Когато периодът, за който се подава декларацията, включва периода на двойно обращение на левове и евро, паричните стойности в декларацията се посочват в евро. 
(4) В актовете и документите, издавани по реда на Данъчно-осигурителния процесуален кодекс, след датата на въвеждане на еврото в Република България и отнасящи се до периоди преди въвеждане на еврото, паричните стойности се посочват в левове, независимо от разпоредбите на чл. 20 и 28. Сумите за внасяне и сумите за възстановяване се посочват в евро. 
Коригиращи декларации и други документи 
Чл. 27. Паричните стойности в коригиращите декларации и другите документи се посочват в паричната единица, която е била официална парична единица на Република България в края на периода, за който се подава коригиращата декларация или документ. 
Раздел V. 
Плащане и събиране на публични вземания след въвеждането на еврото и възстановяване след въвеждането на еврото на недължимо платени или събрани преди въвеждането на еврото суми по публични задължения 
Плащане на публични вземания след въвеждането на еврото 
Чл. 28. (1) След датата на въвеждане на еврото в Република България всички публични вземания към държавата и общините се плащат и събират в евро. В периода на двойно обращение на левове и евро в случаите, в които е допустимо плащане в брой на публични задължения, плащанията в брой могат да се извършват и в левове. 
(2) Превалутирането на вземанията по ал. 1 в евро се извършва съгласно правилата за превалутиране по чл. 12 и за закръгляване по чл. 13. 
Възстановяване на недължимо платени или събрани преди въвеждането на еврото суми за публични вземания
Чл.29. След датата на въвеждане на еврото в Република България възстановяване/ прихващане на недължимо платени или събрани преди въвеждането на еврото суми за публични вземания се извършва в евро, като превалутирането се извършва съгласно правилата за превалутиране по чл. 12 и за закръгляване по чл. 13. 
ДОПЪЛНИТЕЛНИ РАЗПОРЕДБИ 
§1. По смисъла на тази наредба: 
1. „Двойно обозначаване на цените“ е едновременно обозначаване на цените на стоките и услугите в евро и в левове. 
2. „Обективни икономически фактори“ са фактори, свързани с формиране на цената на таксите и услугите, върху които общината не може да влияе. 
3. „Обществени услуги“ е понятие по смисъла на § 1, т. 12 от допълнителните разпоредби на Закона за електронното управление. 
4. „Повторно“ е нарушението, извършено в период от 6 месеца от влизането в сила на наказателното постановление, с което е наложено наказание за същото по вид нарушение. 
5. „Потребител“ е всяко физическо лице, което придобива стоки или ползва услуги, които не са предназначени за извършване на търговска или професионална дейност, и всяко физическо лице, което като страна по договор по този закон действа извън рамките на своята търговска или професионална дейност. 
6. „Правен инструмент“ е понятие по смисъла на чл. 1 от Регламент (ЕО) № 1103/97 на Съвета от 17 юни 1997 г. относно определени разпоредби, отнасящи се до въвеждането на еврото. 
7. „Превалутиране“ означава промяна на паричната единица, в която е определена сума или стойност, от левове в евро с прилагане на официалния валутен курс и на правилата за закръгляване, установени в този закон. 
8. „Услуга“ е всяка материална или интелектуална дейност, която се извършва по независим начин, предназначена е за друго лице и не е с основен предмет прехвърляне владение на вещ. 
§2. Възпроизвеждането на пряко приложими разпоредби от правото на Европейския съюз в този закон е само декларативно и е въведено с цел съгласуваност и разбираемост за лицата, за които се отнасят. 
ПРЕХОДНИ И ЗАКЛЮЧИТЕЛНИ РАЗПОРЕДБИ 
§3. Действащите нормативни актове, които уреждат задължения за плащане на такси, санкции, глоби и други публични задължения към община Лъки в български левове, продължават да се прилагат в съответствие с предвидените в тази наредба правила за превалутиране. 
§4. Измененията и допълненията в действащите нормативните актовете, касаещи превалутирането, влизат в сила от датата на въвеждане на еврото в Република България. 
         §5. Настоящата Наредба е приета с Решение № 169, взето с Протокол № 25 от 31.07. 2025г. на Общински съвет Лъки. 

